Die 13de FIFA Sokker-Wêreldbekertoernooi (Spaans: Copa Mundial de Fútbol – México '86; Engels: FIFA World Cup) is vanaf 31 Mei tot 29 Junie 1986 in Meksiko aangebied. Dit was die tweede Sokker-Wêreldbekertoernooi wat in Meksiko en Noord-Amerika gehou is, ná die toernooi van 1970. Meksiko het die eerste land geword wat die toernooi vir 'n tweede keer gehuisves het. Daarbenewens was dit die derde agtereenvolgende Sokker-Wêreldbekertoernooi wat in 'n Spaanstalige land beslis is, ná die toernooie van 1978 in Argentinië en 1982 in Spanje. 24 nasionale sokkerspanne het aan die FIFA Sokker-Wêreldbekertoernooi in 1986 deelgeneem. Die spanne is in ses groepe verdeel, waarvan die twee beste spanne van elke groep en die vier beste derde plek spanne na die agtste eindrondte deurgedring het. Argentinië wen die trofee nadat hulle Wes-Duitsland met 3–2 in die eindstryd klop en sodoende hulle tweede wêreldbeker inpalm. Diego Maradona is as die beste speler van die toernooi aangewys en word veral vir sy "hand van god" en "doel van die eeu" tydens die kwarteindrondte teen Engeland onthou;